Natten til onsdag sluttede to døgns forhandlinger med gode nyheder til de danske fiskere. Fra 1. januar stiger kvoterne på både torsk, rødspætter og jomfruhummer. Og det bringer stor glæde på Hirtshals Havn. - Vi har været igennem mange år, hvor det er gået den anden vej, så nu er det dejligt, der kommer flere fisk til, fortæller auktionsmester ved Hirtshals Fiskeauktion, Karsten Brovn Pedersen. Også uden for auktionshallen er der optimisme at spore. Fiskerne går nemlig ikke længere og græder, som de gjorde engang, vurderer en fagmand - faktisk kan 2016 gå hen og blive et af de bedste år længe, og så tegner der ekstra godt for 2017. - Det er fantastisk for de mange både, siger Steff sørensen,  der er fiskeimportør hos EFIA seafood. Men det betyder ikke nødvendigvis, at vi kan se frem til billigere fisk. - Sørger de for at holde kvaliteten, kan vi holde status quo, lyder det fra Steff Sørensen.

Referat:
Fremtiden ser ikke helt tosset ud for de danske fiskere, efter fiskekvoterne bliver hævet i Nordsøen, Skagerrak og Kattegat fra 1. januar.